Ο 26χρονος επιθετικός της Νόρκεπινγκ, που αναδείχθηκε πρώτος σκόρερ το 2017 στη Σουηδία και έχει έξι συμμετοχές στην Εθνική ομάδα της χώρας του, είναι μία από τις περιπτώσεις που έχουν προταθεί στο τριφύλλι.

Είναι ξεκάθαρο από το ρεπορτάζ ότι στην παρούσα χρονική στιγμή ο Παναθηναϊκός αντιμετωπίζει ως ύψιστη μεταγραφική ανάγκη την απόκτηση ενός κεντρικού αμυντικού, έχοντας ρίξει το μεγαλύτερο βάρος του στον 28χρονο Αγγλο Τζακ Ρόντγουελ.

Ταυτόχρονα, ο Νίκος Νταμπίζας πραγματοποιεί διερευνητικές επαφές με εναλλακτικές επιλογές κεντρικών αμυντικών, καθώς αυτή είναι η πράσινη προτεραιότητα.

Αυτό όμως δεν σημαίνει ότι έχει σταματήσει να ασχολείται με περιπτώσεις παικτών που βρίσκονται πίσω από πλευράς... χρόνου εκτέλεσης και σχετίζονται με τη μεσαία γραμμή (σε περίπτωση που δεν υπάρξει οριστική συμφωνία με τον πολυσύνθετο Αγγλο άσο), αλλά και την επίθεση της ομάδας.

Σύμφωνα με πληροφορίες του SDNA από τη Σουηδία, μία πρόταση που έχει γίνει στους ανθρώπους του «τριφυλλιού» για τη θέση «9», σχετίζεται με τον 26χρονο Σουηδό στράικερ της Νόρκεπινγκ Κάλε Χόλμπεργκ.

Ο Χόλμπεργκ έχει ύψος 1.85 εκ. και ως κύριο χαρακτηριστικό του θεωρείται η έφεση στο σκοράρισμα. Ηταν πρώτος σκόρερ το 2017 στο σουηδικό πρωτάθλημα, ενώ είναι δεδομένο ότι θα αποχωρήσει από την ομάδα του στα τέλη του Δεκέμβρη (τότε εκπνέει το συμβόλαιό του).

Ατζέντης του είναι ο Μάρτιν Νταλίν, με τον οποίο ο Νταμπίζας διατηρεί δίαυλο επικοινωνίας εδώ και αρκετά χρόνια και το κασέ του παίκτη είναι εντός του πλαισίου που έχει θέσει για τα συμβόλαια της ομάδας ο τεχνικός διευθυντής του «τριφυλλιού».

Ο Χόλμπεργκ, που είναι έξι φορές διεθνής με την Εθνική Σουηδίας, έχει αρνηθεί να υπογράψει ανανέωση συμβολαίου με τη Νόρκεπινγκ και... αυτομάτως τέθηκε εκτός ενδεκάδας, έχοντας φέτος συμμετοχές ως αλλαγή.

Επιπλέον, μπορεί να υπογράψει ως ελεύθερος, από τώρα για τον Γενάρη, με όποια ομάδα συμφωνήσει.

Για «εδώ και τώρα» απόκτηση του Χολμπεργκ θα πρέπει να δώσει τη συγκατάθεσή της η Νόρκεπινγκ που σε καμία περίπτωση δεν έχει υπερβολικές αξιώσεις από τη στιγμή που υπάρχει αυτό το καθεστώς με το συμβόλαιο του παίκτη.

Ο Παναθηναϊκός πάντως, είναι προφανές ότι δεν πληρώνει αντίτιμο σε ομάδες και είτε προτείνει ποσοστό μεταπώλησης, είτε προχωρά σε περιπτώσεις ελεύθερων παικτών.